Pichliač roľný

Pichliač roľný () je trváca bylina z čeľade astrovité (Asteraceae). Jeho prirodzený areál zahŕňa mierne oblasti Eurázie a severozápadnej Afriky.

 Opis 
Pichliač roľný je veľmi premenlivá trváca bylina, vysoká 30 až 150 cm. Byľ je vzpriamená, ryhovaná, nekrídlatá,  bohato strapcovito rozkonárená, holá alebo v hornej časti pavučinatá. Podzemok je plazivý, s dlhými výhonkami.

Listy sú v obryse podlhovasté až kopijovité, dolné sú sediace až objímavé. Čepeľ  je delená, perovito laločnatá až perovito dielna s ostnito zúbkatým okrajom, s ostňami dlhými do 10 mm. Na líci je zelená, na rube sivo plstnatá až holá.

Červenofialové, zriedka biele kvety sú usporiadané v súkvetí, ktorým je rúrkokvetý úbor, s priemerom 13 až 18 mm. Jednotlivé kvety v úbore sú často jednopohlavné (dvojdomé), rúrkovité, pravidelné a päťpočetné. Tyčinky sú s peľnicami zrastenými do rúrky okolo čnelky. Kalich je voľný, trváci, premenený na perovito brvitý chocholec dlhý 2 až 3 mm, slúžiaci na rozširovanie semien vetrom. Semenník je spodný a plodom je hladká nažka veľká 3 až 4 mm. Podlhovasto vajcovitý zákrov je dlhý do 17 mm a tvoria ho pritlačené, ostnato hrotité listene. Krátkostopkaté úbory  vyrastajú na konci konárov jednotlivo alebo v chudobných strapcoch.

 Rozšírenie 
Areál rozšírenia pichliača roľného zahŕňa mierne oblasti Eurázie a severozápadnej Afriky. Zavlečený je v Kanade, Spojených Štátoch, Juhoafrickej republike, Grónsku, Islande, Austrálii, na Novom Zélande a v Tasmánii. Na Slovensku je na celom území hojný. 

 Ekológia 
Pichliač roľný obsadzuje vhodné stanovištia od nížin do horského stupeňa. Rastie ako burina na poliach, rumoviskách, rúbaniskách pasienkoch a kamenných stráňach. Vyhovujú mu vlhké i vysychavé, výživné, humózne i hlinité pôdy. Kvitne od júna do októbra. Jeho kvety majú sladkú pižmovú vôňu a lákajú množstvo motýľov. 

Pichliač roľný patrí medzi najnebezpečnejšie buriny. Tvorí veľa nažiek s vysokou klíčivosťou a intenzívne sa rozmnožuje aj vegetatívne. Tvorí aj mohutnú a rozvetvenú koreňovú sústavu s prídavnými púčikmi takže dobre regeneruje po mechanickom poškodení (orba, okopávanie, plečkovanie). Je odolný aj voči herbicídom. 

 Variety 
V rámci druhu sú akceptované tieto variety:
Cirsium arvense var. alpestre – Francúzsko, Švajčiarsko, Mongolsko, Čína a India. 
pichliač roľný pravý (Cirsium arvense var. arvense) – mierne oblasti Eurázie a severozápadnej Afriky. 
Cirsium arvense var. integrifolium – Sibír až  Čína a Japonsko. 
Cirsium arvense var. vestitum – Kaukaz až stredná Ázia. 

 Galéria 

 Referencie 

 Iné projekty 

 Externé odkazy 

Kategória:Najmenej ohrozené druhy
Kategória:Flóra na Slovensku
roľný
Kategória:Medonosné rastliny
Kategória:Rastliny s bielymi kvetmi
Kategória:Rastliny s červenými kvetmi
Kategória:Rastliny s fialovými kvetmi
Kategória:Buriny
Kategória:Flóra v Grónsku